Mistenker at 90-åring ble kvalt til døde
Johannessen døde i leiligheten sin på Frogner i Oslo natt til onsdag 13. mars. Politiet betraktet først dødsfallet som naturlig, men opplysninger i saken gjorde at de slo drapsalarm. Den foreløpige obduksjonsrapporten skal ikke gi en konkret dødsårsak, men politiet mistenker at 90-åringen døde av kvelning, får VG opplyst. VG har vært i kontakt med en nabo som forteller at en ambulanse kom til det fasjonable strøket på Frogner natt til 13. mars, men livet til 90-åringen var ikke til å redde. Johannessen skal ha vært død da ambulansemannskapene tok seg inn i leiligheten. Fredag ble han bisatt fra kapellet på Vestre gravlund i Oslo. Den 60 år gamle kvinnen ble pågrepet og siktet for forsettlig drap lørdag. Avdøde og siktede er ikke i familie med hverandre. Politiet har så langt ikke kommentert relasjonen mellom de to. Johannessen har vært enkemann siden 1997. Han har ingen barn. Den siktede kvinnen er ikke tidligere kjent for politiet.En annen nabo, Trond Kverneland (71), er rystet over nyheten om at Johannessen skal ha blitt drept. - Det er sjokkerende at noe slikt skjer, sier 71-åringen. Han reagerte på at politiet var på plass i 90-åringens leilighet allerede dagen etter dødsfallet - torsdag 14. mars. - En annen nabo hadde vært inne hos ham bare én eller to dager før han døde, og da var ingenting galt, sier Kverneland. I sin tid kjente foreldrene hans foreldrene til 90-åringen. De hadde hytter på Ringkollen, og møttes der. - Jeg hadde nettopp funnet et gammelt bilde av ham fra den tiden som jeg ville vise ham. Men det rakk jeg ikke før han døde, sier Kverneland. Naboen sier at 90-åringen sjelden var utendørs, og at han hadde en elektrisk rullestol.Kvinnens forsvarer, advokat Øystein Storrvik, sier at hun stiller seg uforstående til anklagene. - Hun har det helt forferdelig, og opplever det som helt uvirkelig å bli presentert for en slik mistanke i retten. Hun stiller seg uforstående til siktelsen, sier Storrvik. Han ønsker ikke å kommentere noe mer rundt omstendighetene i saken. 60-åringen ble i Oslo tingrett tirsdag varetektsfengslet i fire uker med brev- og besøksforbud, samt medieforbud. Kvinnen har bedt om betenkningstid med tanke på en eventuell anke av Oslo tingretts beslutning om å fengsle henne.
Dødsårsaken til Pål Stener Johannessen (90) skal være kvelning. Politiet har siktet en 60 år gammel kvinne for drapet på enkemannen.